Gee jou internet-sterkte 'n hupstoot - Jou Gesin | Solidariteit WêreldJou Gesin | Solidariteit Wêreld
Tuis › Artikels › Gee jou internet-sterkte 'n hupstoot
Die internet is vinniger as wat dit nog ooit was. Toe die inbel-internet nog met 'n gekreun en gesteun die wêreldwye web na ons skerms gebring het, het ons gedink dat dinge vinnig gebeur. Nou is ons egter gewoond aan "onmiddellik" en maak die internetverskaffers wonderlike beloftes van blitsvinnige konneksies, want hulle kan ons sowaar daarvan voorsien. Wanneer die internet egter stadiger reageer as wat jou kontrak verklaar, is daar 'n klompie oplossings wat jy self kan probeer, voordat jy jou diensverskaffer kontak.
Sit jou versender ("router") of modem af en weer aan. Dit is gewoonlik almal se plan A, en in baie gevalle werk dit.
Maak seker of jy tot databeperkings ingestem het in jou kontrak. Dit beteken dat wanneer jy meer data gebruik as wat julle ooreenkoms bepaal, jou internetvoorsiener jou gaan begin beperk. Indien dit die geval is, kan jy dit regstel deur jou kontrak aan te pas.
Jou toerusting het moontlik 'n sagteware-opdatering nodig. Jy kan dit gewoonlik self doen deur jou versender met 'n kabel aan jou rekenaar te konnekteer, en dan op die vervaardiger se webtuiste opdaterings te installeer.
Opgehoopte data kan vir jou verbinding swaar wees om saam te sleep. Maak die soekgeskiedenis en caches skoon op rekenaars wat aan jou Wi-Fi gekoppel word.
Installeer advertensie-blokkeerders op al jou toestelle.
Maak seker dat daar nie toestelle is wat jy nie gebruik nie wat steeds aan jou internet gekonnekteer is. Jy kan almal uitteken deur jou geheime kode te verander. Jy sal dan net weer met die nuwe sleutelwoord of kode op die nodige toestelle moet inteken.
Skuif jou versender na 'n beter ligging, so sentraal as moontlik. Hoe meer struikelblokke daar tussen jou toestel en die versender is, hoe stadiger gaan die internet wees.
Indien jy verstelbare antennas op jou versender het, kan jy hulle rondbeweeg. Om verskeie vlakke te bereik, sal dit die beste werk om die antenna horisontaal te stel. Jy kan ook 'n beter antenna op jou versender installeer. Die standaard antennas waarmee versenders toegerus is, is gewoonlik van die swakste kwaliteit.
Gebruik 'n kabel om internet by belangrike toestelle uit te kry. Kabels is altyd meer stabiel as Wi-Fi.
Vind 'n webtuiste wat jou internetsterkte kan toets, en maak so seker dat die verskaffer jou die spoed gee waarop julle ooreengekom het.
Indien jy alles tevergeefs probeer het, is dit tyd om jou verskaffer te kontak. Hulle sal jou heel moontlik kan help om meer tegniese probleme uit te sorteer.
Soms vind kliënte egter dat hulle internetverskaffer waarlik die probleem is. In so 'n geval is dit die heel beste om van 'n beter verskaffer te begin gebruik maak.
All connect: https://www.allconnect.com/blog/boost-your-wi-fi-signal-to-get-the-most-out-of-your-high-speed-internet-connection
High Speed Internet: https://www.highspeedinternet.com/resources/improve-your-wi-fi-speed-in-10-simple-steps